CPF สุดยอด! โรงงานแปรรูปเนื้อไก่โคราชคว้ามาตรฐานแรงงานไทยระดับสมบูรณ์ขั้นสูงสุด
โรงงานแปรรูปเนื้อไก่โคราชได้รับการรับรองมาตรฐานแรงงานไทย (มรท.8001-2553) ระดับสมบูรณ์ขั้นสูงสุด ตอกย้ำแนวทางการดูแลแรงงานของซีพีเอฟมุ่งสร้างความเท่าเทียม และเป็นธรรม ไม่เลือกปฏิบัติ ได้มาตรฐานสากล และหลักสิทธิมนุษยชน พร้อมเดินหน้าพัฒนา ยกระดับมาตรฐานแรงงานไทยของสถานประกอบการอื่นๆ สู่ระดับสมบูรณ์อย่างต่อเนื่อง 
23 ต.ค. 2558

นายสว่าง สุขศรี รองกรรมการผู้จัดการอาวุโส ด้านบริหารทรัพยากรบุคคล บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า ซีพีเอฟให้ความสำคัญกับบุคลากรซึ่งเป็นฟันเฟืองหลักในการขับเคลื่อนองค์กรเติบโตไปสู่เป้าหมาย และเป็นแรงผลักดันสำคัญที่จะนำพาองค์กรไปสู่ความยั่งยืน บริษัทจึงมีนโยบายให้สถานประกอบการของบริษัททุกแห่งทั้งฟาร์มเลี้ยงสัตว์และโรงงานมีบรรทัดฐานการปฏิบัติต่อแรงงานที่ดี อย่างเป็นธรรม เคารพสิทธิมนุษยชน สอดคล้องกับกฎหมายแรงงานในประเทศ และเป็นไปตามมาตรฐานแรงงานระหว่างประเทศ
“การที่โรงงานแปรรูปเนื้อไก่โคราช ได้รับการรับรองมาตรฐานแรงงานไทย 8001-2553 ระดับสมบูรณ์ขั้นสูงสุด ของกรมสวัสดิการและคุ้มครองแรงงาน กระทรวงแรงงาน นับเป็นการยกระดับจากการปฏิบัติต่อแรงงานสอดคล้องกับมาตรฐานแรงงานไทย เป็นการปฏิบัติต่อแรงงานตามมาตรฐานแรงงานไทยทุกข้อ ครอบคลุม 8 หัวข้อหลัก ได้แก่ ค่าตอบแทน ระบบการทำงาน การไม่ใช้แรงงานเด็กต่ำกว่า 15 ปี การดูแลแรงงานหญิง การใช้แรงงานบังคับ วินัยและการลงโทษ การเลือกปฏิบัติ ความปลอดภัยและอาชีวอนามัย สิ่งแวดล้อม และที่สำคัญมาตรฐานแรงงานไทย ระดับสมบูรณ์กำหนดให้สถานประกอบการมีชั่วโมงการทำงานล่วงเวลาไว้ไม่เกิน 12 ชั่วโมงต่อสัปดาห์ สะท้อนถึงความรับผิดชอบต่อการยกระดับคุณภาพชีวิตของพนักงานทุกคน มุ่งสร้างความสมดุลระหว่างชีวิตการทำงานและชีวิตส่วนตัว มีคุณภาพชีวิตในทุกมิติ ซึ่งสอดคล้องกับมาตรฐานแรงงานสากล และหลักสิทธิมนุษยชนโลก” นายสว่างกล่าว
โดยโรงงานแปรรูปเนื้อไก่โคราช เป็นสถานประกอบการอีกแห่งหนึ่งของซีพีเอฟที่มีการจัดจ้างแรงงานต่างด้าวรวม 2,300 คนทั้งหมดเป็นชาวกัมพูชาจากลูกจ้างทั้งหมด 7,000 คน  นับเป็นสถานประกอบการของซีพีเอฟที่มีแรงงานต่างด้าวเกือบครึ่งหนึ่งของจำนวนลูกจ้างต่างด้าวทั้งหมดมี 5,000 คน
ทั้งนี้ ซีพีเอฟมีนโยบายจัดจ้างแรงงานต่างด้าวทุกคนเป็นลูกจ้างโดยตรงของบริษัททั้งหมด  มีการปฏิบัติทุกอย่างเท่าเทียมกัน และเป็นธรรมทั้งในเรื่องค่าจ้างและสวัสดิการ โอกาสความก้าวหน้าในหน้าที่การงาน รวมถึงมีหน่วยงานแรงงานสัมพันธ์เพื่อเปิดรับฟังปัญหาและเพื่อส่งเสริมการยอมรับในเรื่องความแตกต่างทั้งเชื้อชาติ ศาสนา ความเชื่อ เพื่อสร้างบรรยากาศที่ดีในการทำงานร่วมกันอย่างราบรื่น
จากความมุ่งมั่นในการปฏิบัติต่อแรงงานทุกคนอย่างเป็นธรรมและเท่าเทียมกัน โดยเฉพาะการดูแลแรงงานต่างด้าว ส่งผลให้เมื่อเร็วๆ นี้ ซีพีเอฟเป็นหนึ่งในองค์กรเอกชนของไทยที่ได้รับเกียรติบัตรยกย่องจากกระทรวงแรงงาน โดยกรมการจัดหางาน ในฐานะบริษัทไทยที่เป็นต้นแบบที่ดีในการป้องกันการค้ามนุษย์ และการปฏิบัติที่ดีต่อแรงงานต่างด้าว 
รวมทั้ง หัวข้อ การปฏิบัติต่อแรงงานและสิทธิมนุษยชน เป็น 1 ใน 8 หัวข้อที่ได้รับคะแนนประเมินโดดเด่นสูง 80 คะแนน ในการที่บริษัทได้รับคัดเลือกให้เป็นสมาชิกในกลุ่มดัชนีความยั่งยืนของดาวโจนส์ (Dow Jones Sustainability Indices หรือ DJSI) ประจำปี 2558 ในกลุ่ม DJSI Emerging Markets อีกด้วย ช่วยตอกย้ำให้เห็นถึงความมุ่งมั่นในการดำเนินธุรกิจที่คำนึงถึงสังคมและสิ่งแวดล้อมอย่างยั่งยืน
นอกจาก โรงงานแปรรูปเนื้อไก่โคราชแล้ว ซีพีเอฟยังเดินหน้าพัฒนาและยกระดับมาตรฐานสถานประกอบการทุกแห่งของบริษัทก้าวสู่การรับรองมาตรฐานแรงงานไทยระดับสมบูรณ์ จากกระทรวงแรงงงาน โดยกำหนดเป้าหมายในปี 2560 จะมีโรงงานแปรรูปอาหารอีก 5 แห่ง และโรงงานอาหารสัตว์ อีก 3 แห่ง ยกระดับจากการได้รับรองมาตรฐานในระดับพื้นฐาน ขึ้นเป็นสถานประกอบการที่ได้รับการรับรองมาตรฐานแรงงานไทยระดับสมบูรณ์ต่อไป
 